als_Latn dik_Latn sag_Latn
Nismë e tifozëve kuqezi kërkon të sensibilizojë opinionin ndërkombëtar për një vendim të padrejtë të dhënë nga UEFA
Pas Tiranës, Prishtinës, Londrës dhe Finlandës, Zvicra ka qenë ndalesa e radhës e tifozëve kuqezi, të cilët vazhdojnë të protestojnë ndaj vendimit të padrejtë të Komisionit të Disiplinës në UEFA për dhunën gjatë ndeshjes Serbi-Shqipëri.
Me qindra tifozë shqiptare, rreth 500 të tillë që jetojnë në vende të ndryshme të Europës u mblodhën para selisë së UEFA-s, në Nion të Zvicrës për të protestuar për vendimin e paprecedent të dhënë nga Komisioni i Disiplinës pranë qeverisë europiane të futbollit.
Mbështetës të shumtë të kombëtares, të veshur me ngjyrat kuqezi dhe duke valëvitur flamurin shqiptar iu përgjigjen njëzëri ftesës për të mbrojtur në mënyrë paqësore dinjitetin e një kombi, që më shumë se nga sjellja raciste e palës serbe, u nënçmua nga vendimi që mori komisioni i disiplinës të këtij institucioni.
Sensibilizimi – Kjo nismë e tifozëve kuqezi kërkon të sensibilizojë opinionin ndërkombëtar për një vendim të padrejtë të dhënë nga UEFA, që mbylli sytë dhe veshët para dhunës dhe diskriminimit të palës serbe, në një sfidë që tejkaloi kufijtë e një ndeshjeje futbolli.
Në pritje të gjykimit të çështjes në Apelin e Uefa-s e eventualisht në Gjykatën e Arbitrazhit Sportiv ishte me rëndësi madhore sensibilizimi i opinionit në lidhje më të vërtetën, e po ashtu që zëri Shqiptar të dëgjohet edhe nga vetë Uefa, që të paktën në këto institucione vendimi të merret në bazë të provave, i pandikuar nga ndërhyrjet me karakter politik, që vetëm e prishin imazhin e qeverisë së futbollit europian.
Një dron brenda UEFA-s – Një dron i telekomanduar nga “Tifozët Kuq e Zi” është futur dje në selinë e UEFA-s në Nyon për t’i kujtuar kësaj të fundit, dhunën e pandëshkuar të ushtruar mbi Kombëtaren shqiptare nga serbët. Mjeti fluturues mbante një flamur kuqezi që valëvitej mbi zyrat e qeverisë së futbollit evropian.
Shqiptarët protestojnë edhe në Danimarkë
Jo vetëm në Nyon të Zvicrës pati protesta të shqiptarëve për vendimin e padrejtë të UEFA-s për sfidën Serbi-Shqipëri. Emigrantët shqiptarë protestuan edhe në Danimarkë. Me pankarta kundër UEFA-s, tifozët shqiptarë protestuan para zyrave të Federatës së Futbollit të Danimarkës. “Sepse futbolli nuk ka rëndësi, paraja po”, ishte një nga sloganet e kësaj proteste, së bashku me sloganin e famshëm: “UEFA Mafia”.
als_Latn als_Latn als_Latn als_Latn als_Latn als_Latn als_Latn als_Latn als_Latn